Helsingissä sijaitseva ravintola Palace on saanut Michelin-tähden. Pohjoismaiden Michelin-tähdet jaettiin Tanskassa.

Uuden Palacen keittiötä syyskuussa 2017 yhdessä johtaneet Hans Välimäki ja Eero Vottonen kertoilivat mitä on fine dining. Elokuussa 2018 Välimäki jätti Palace-ravintolan muiden kiireiden tähden. Eeva Paljakka

Syksyllä 2017 uudelleen avattu klassikkoravintola Palace on saanut Michelin-tähden. Palacen keittiötä johtavalle Eero Vottoselle, 34, tähti on tunnustus kovasta työstä. Vottosen tavoitteena on ollut nostaa Palace kansainvälisesti tunnetuksi huippuravintolaksi.

– Laatu on se isoin juttu, ja yritän pitää siitä kynsin hampain kiinni, Vottonen totesi Iltalehdelle marraskuussa.

Palacessa raaka-aineet sanelevat, mitä ravintolassa kulloinkin tarjotaan. Suomalaisten raaka-aineiden parhaimmiston lisäksi menussa näkyvät sesongit. Vottonen johtaa 13 hengen pääosin nuorista, motivoituneista kokeista koostuvaa keittiötä intohimolla.

– Tämä on ammatti, jossa ei koskaan ole valmis. Raaka-aineiden ja valmistustapojen kirjo on niin valtava, että opiskeltavaa riittää loputtomiin, ja siksi tämä on myös antoisaa. Ajattelen edelleen, että haluan kehittyä työssäni paremmaksi päivittäin, Vottonen kertoi Iltalehden haastattelussa.

Vottonen on saavuttanut urallaan monia merkittäviä tunnustuksia jo ennen maanantaina jaettua Michelin-tähteä: hän on voittanut Vuoden Kokki -kilpailun, Suomen Gastronomian Akatemian Kokkien Kokki -palkinnon sekä kultaa Maailman keittiömestariliiton Global Chef Challenge -kilpailussa.

Lue myös: Eero, 34, saavutti jotain, mihin moni ei ole pystynyt – oma tavoite jäi silti täyttymättä: ”Se oli keittiöurani kovin paikka”

Eero Vottonen johtaa ravintola Palacen keittiötä. Mika Wist

Suomessa nyt kuusi Michelin-ravintolaa

Michelin-tähdet on ansaittava joka vuosi uudelleen, mikä tarkoittaa, että ravintolan laadun on pysyttävä huipputasolla ympäri vuoden. Suomalaisista Michelin-ravintoloista kaikki onnistuivat tänä vuonna ansaitsemaan tähden uudelleen. Palacen lisäksi Michelin-tähdet on Oralla, Demolla, Grönillä, Ololla ja Askilla.

- Tähti on samaan aikaan sekä palkinto että risti. Se on kuin Oscar, joka pitää lunastaa joka päivä tästä eteenpäin. Jokaisen annoksen, joka asiakkaan nenän eteen laitetaan, täytyy olla tähden arvoinen. Mutta sen asian kanssa pitää osata elää, Oran keittiötä johtava Sasu Laukkonen totesi Iltalehdelle viime vuonna.

Michelin-oppaassa tähtiluokitus koskee ruuan laatua ja hienostuneisuutta. Yksi tähti tarkoittaa, että ravintola on kategoriassaan poikkeuksellisen hyvä. Kaksi tähteä puolestaan kertoo, että ravintolan takia kannattaa tehdä kiertomatka. Kolme tähteä tarkoittaa, että ravintola itsessään on matkan arvoinen.

Rengasvalmistaja Michelin julkaisi ensimmäisen oppaansa jo vuonna 1900.